
OPĆINA ŽAKANJE

OPĆINSKO VIJEĆE


KLASA: 363-05/26-01/8
URBROJ: 2133-22-01-26-1
Žakanje, 15.06.2026.
Na temelju članka 9. stavka 10. Zakona o grobljima («Narodne novine» broj 78/25 i 80/25) i članka 30. Statuta Općine Žakanje («Službeni glasnik Općine Žakanje» broj 01/21), Općinsko  vijeće Općine Žakanje na  8. sjednici održanoj 15.06.2026. donosi 

ODLUKU O GROBLJIMA NA PODRUČJU OPĆINE ŽAKANJE
I. OPĆE ODREDBE

Članak 1.

Ovom Odlukom uređuju se: 

· mjerila i kriteriji za dodjeljivanje i ustupanje grobnih mjesta na korištenje 

· iskopavanje i premještaj posmrtnih ostataka

· ukopi i privremeni ukopi

· način ukopa nepoznatih osoba

· produbljenje groba i premještanje posmrtnih ostataka u grobnici

· održavanje groblja i uklanjanje otpada

· veličina, dimenzije, materijal i izgled grobnih mjesta i spomen obilježja

· uvjeti upravljanja grobljem od strane upravitelja groblja

· uvjeti, način i mjesto prosipanja kremiranih posmrtnih ostataka umrle osobe

· uvjeti i mjerila za utvrđivanje naknade za dodjelu na korištenje grobnog mjesta i godišnje grobne

· naknade

· uvjeti za ustupanje prava korištenja grobnog mjesta trećim osobama

· pravila za određivanje naknade za stjecanje opreme i uređaja na grobnom mjestu bez korisnika

· nadzor

· novčane kazne

· prijelazne i završne odredbe.
Članak 2.

Na području Općine Žakanje ukop pokojnika se obavlja na grobljima:

1. Žakanje
2. Pravutina

3. Bubnjarci

Groblja na području Općine Žakanje u vlasništvu su Općine Žakanje (u daljnjem tekstu: Općina).
Grobljima na području Općine Žakanje upravlja Općina Žakanje (u daljnjem tekstu: upravitelj groblja).
II. MJERILA I KRITERIJI ZA DODJELJIVANJE I USTUPANJE GROBNIH MJESTA NA KORIŠTENJE

Članak 3.

 
Upravitelj groblja na temelju urednog zahtjeva stranke dodjeljuje grobno mjesto na korištenje na neodređeno vrijeme uz naknadu, o čemu donosi rješenje. 

Rješenje o dodjeli grobnog mjesta na korištenje donosi se kod svake promjene korisnika grobnog mjesta.  

Rješenje sadrži:

· podatke o korisniku grobnog mjesta (ime i prezime, očevo ime, OIB, prebivališta i adresu stanovanja izvan RH, po potrebi)

· podatke o grobnom mjestu (grobno polje, broj grobnog mjesta i površina) 

· obvezu plaćanja naknade za dodijeljeno grobno mjesto, visinu naknade i rok plaćanja

· obvezu plaćanja godišnje grobne naknade

· obveze korisnika propisane zakonom koji uređuje korištenje groblja

· uputu o pravnom lijeku

· druge podatke po potrebi.
Protiv rješenja iz stavaka 1. i 2.  ovoga članka može se izjaviti žalba upravnom odjelu Karlovačke županije koji je nadležnan za komunalni sustav.
Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta na korištenje i plaćanjem naknade za dodjelu grobnog mjesta.

Naknada za dodjelu grobnog mjesta na korištenje i godišnja grobna naknada plaćaju se upravitelju groblja.
Članak 4.

Grobno mjesto se dodjeljuje na korištenje kada nastane potreba za ukopom pokojnika ili neovisno o potrebi za ukopom, ukoliko postoji dovoljan broj slobodnih  grobnih mjesta na groblju.
Članak 5.

U slučaju smrti korisnika grobnog mjesta njegovi nasljednici u ostavinskom postupku prijavljuju pravo korištenja.

Nasljednici u ostavinskom postupku prilažu  potvrdu o pravu korištenja grobnog mjesta koju, na njihov zahtjev ili zahtjev javnog bilježnika, izdaje upravitelj  groblja. 

Potvrda sadrži podatke o korisniku i grobnom mjestu.

Članak 6.

Nakon što je pravo korištenja grobnog mjesta prestalo na način propisan zakonom koji propisuje korištenje groblja, posmrtni ostaci iz praznog grobnog mjesta premještaju se u zajedničku grobnicu, a prazno grobno mjesto se dodjeljuje novom korisniku.

Prazna grobna mjesta dodjeljuju se na korištenje u upravnom postupku koji se pokreće po službenoj dužnosti.  

Iznimno, prazna grobna mjesta na kojima su postavljeni oprema i uređaji grobnog mjesta, odnosno grobna mjesta koja su izgrađena kao grobnice, dodjeljuju se u postupku pokrenutom javnom objavom.
III. ISKOPAVANJE I PREMJEŠTAJ POSMRTNIH OSTATAKA

Članak 7.

Upravitelj groblja odobrit će iskopavanje pokojnika iz groba i premještaj posmrtnih ostataka  u drugo grobno mjesto nakon proteka 10 godina od posljednjeg ukopa u grob pod uvjetima propisanim zakonom. 

Ograničenje iz stavka 1. ovog članka ne odnosi se na urne ili pokojnike koji su ukopani u kovinskom lijesu u grobnici.
Upravitelj groblja odobrit će premještaj urne iz jednog u drugo grobno mjesto bez obzira na vrijeme ukopa. 

IV. UKOPI I PRIVREMENI UKOPI

Članak 8.

Ukop u popunjeni grob može se obaviti nakon isteka roka od 10 godina od zadnjeg ukopa pod uvjetom da se posmrtni ostaci koji se nalaze u grobu mogu presložiti u za to predviđen prostor i da su se ostvarili uvjeti za produbljenje groba. 

Ukop u popunjenu grobnicu može se obaviti nakon isteka roka od 20 godina od zadnjeg ukopa radi oslobađanja ukopnog mjesta za novi ukop.

Ukop u grobno mjesto može se obavljati i prije isteka rokova iz stavaka 1. i 2. ovoga članka ako prostorno-tehnički uvjeti to dozvoljavaju odnosno ako nisu zauzeti svi predviđeni kapaciteti pojedinoga grobnog mjesta.

Urne se polažu u kazete za urne i u grobna mjesta do popunjavanja kapaciteta pojedinog grobnog mjesta, ako prostorno-tehnički uvjeti to dozvoljavaju.

Članak 9.

Upravitelj groblja može odobriti privremeni ukop u općinsku  grobnicu ili u grobnicu korisnika koji je za to dao suglasnost u trajanju do 1 godine, kad umrla osoba nema osigurano mjesto za ukop.

Privremeni ukop vrši se na trošak osobe koja je zatražila privremeni ukop.

Privremeni ukop pokojnika u grobnicu korisnika koji je dao suglasnost, nakon isteka roka iz stavka 1. ovoga članka, smatrat će se trajnim ukopom.  

V. NAČIN UKOPA NEPOZNATIH OSOBA

Članak 10.

Nepoznate osobe ukopat će se na groblju na način uobičajen mjesnim prilikama, osiguravajući pri tom dostupne podatke o nepoznatoj osobi (dob, spol, datum smrti) na odgovarajući način. 

Ukop nepoznatih osoba izvršit će se na dijelu groblja kojeg odredi upravitelj groblja sukladno planu rasporeda i korištenja grobnih mjesta. 
Troškove ukopa umrlih iz stavka 2. ovog članka, snosi Općina Žakanje.  

VI. PRODUBLJENJE GROBA I PREMJEŠTANJE POSMRTNIH OSTATAKA U GROBNICI

Članak 11.

Posmrtni ostaci ukopanih mogu se spustiti u za to predviđen prostor (produbljenje groba) nakon proteka 10 godina od posljednjeg ukopa pod uvjetom da su se ostvarili uvjeti za produbljenje groba.

Članak 12.

Premještanje posmrtnih ostataka u grobnici radi oslobađanja ukopnog mjesta za novi ukop, može se obaviti nakon proteka 20 godina od ukopa u grobnicu pod uvjetom da su se ostvarili uvjeti za sabiranje i zbrinjavanje posmrtnih ostataka.

VII. ODRŽAVANJE GROBLJA I UKLANJANJE OTPADA

 

Članak 13.

 

Upravitelj groblja  brine o održavanju groblja i  uklanja otpad s groblja.

Mrtvačnica i drugi objekti na groblju moraju se održavati u urednom i ispravnom stanju.

Groblje mora biti održavano tako da uvijek bude čisto i uredno.

Upravitelj groblja dužan je na prikladnom mjestu osigurati prostor za odlaganje otpada. 

Članak 14.

Upravitelj groblja donosi godišnji Program održavanja groblja koji sadrži opis planiranih radova redovnog održavanja  u procijenjenom obujmu i troškovima.

Redovno održavanje financira se iz sredstava godišnje grobne naknade, naknade za dodjelu na korištenje grobnog mjesta te drugih prihoda od upravljanja grobljem. 

U slučaju da prihodi iz stavka 2. ovog članka nisu dovoljni za pokriće svih procijenjenih troškova utvrđenih godišnjim Programom održavanja groblja, potrebna sredstva osiguravaju se u Proračunu Općine.

Članak 15.

Korisnici grobnih mjesta dužni su grobna mjesta koja koriste uređivati na primjeren način te održavati red i čistoću na način da ne oštete susjedna grobna mjesta, a otpad odložiti na za to određeno mjesto.
Korisnik je dužan nakon ukopa, a u skladu s običajima, lampione, vijence i cvijeće odložiti na za to određeno mjesto.

Ukoliko korisnik grobnog mjesta ne održava red i čistoću grobnog mjesta, Uprava groblja dužna je pismeno opomenuti korisnika, a ukoliko ni po opomeni ne postupi Uprava groblja izvršiti će čišćenje na trošak korisnika.

VIII. VELIČINA, DIMENZIJE, MATERIJAL I IZGLED GROBNIH MJESTA 
Članak 16.
Groblja su u pravilu podijeljena na grobna polja, a ona na redove u kojima se raspoređuju grobovi, izuzev postojećih mjesnih groblja gdje se zadržava postojeće stanje. 

Groblje ima zajedničku grobnicu za premještanje ostataka preminulih iz napuštenih grobova ili grobova u rekonstrukciji.
Standardne dimenzije grobnih mjesta utvrđuju se planom groblja, a najmanje u sljedećim dimenzijama:
a) Jednostruko grobno mjesto: širina od 90 do 140 cm, dužina od 220 do 250 cm

b) Dvostruko (obiteljsko) grobno mjesto: širina 150 do 240 cm, dužina od 220 do 250 cm
c) Grobno mjesto za urne: širina: 50 do 70 cm, dužina 50 do 70 cm.
Dubina ukopnog mjesta je u zemljanim grobovima najmanje 180 cm. Kod zemljanih grobova treba osigurati  najmanje 0,80 metara zemlje iznad lijesa. 

Grobnice moraju biti izgrađene od vodonepropusnog betona.
Nadgrobni spomenici moraju biti izrađeni od trajnog materijala, te moraju po obliku i načinu izvedbe biti u skladu s okolinom i mjesnim običajima, o čemu je mjerodavna suglasnost upravitelja groblja.

IX. UVJETI UPRAVLJANJA GROBLJEM OD STRANE UPRAVITELJA

Članak 17.

Pod upravljanjem grobljima podrazumijeva se dodjela grobnih mjesta, uređenje, održavanje i rekonstrukcija groblja (promjena površine, razmještaj putova i slično) na način koji odgovara tehničkim i sanitarnim uvjetima, uz posebno uvažavanje brige o zaštiti okoliša, a osobito krajobraznim i estetskim vrijednostima.

Osim navedenih poslova, pod upravljanjem grobljem podrazumijevaju se i:

· poslovi naplaćivanja naknade za dodijeljeno grobno mjesto i naknade za korištenje grobnog mjesta,

· poslovi vođenja grobnih očevidnika i registra umrlih osoba,

· drugi poslovi propisani Zakonom o grobljima i ovom Odlukom.

Održavanje groblja podrazumijeva održavanje prostora i zgrada za obavljanje ispraćaja umrlih osoba i ukopa tijela umrlih osoba te uređivanje putova, zelenih i drugih površina unutar groblja te predstavlja komunalnu djelatnost u nadležnosti jedinica lokalne samouprave.
Članak 18.

Upravitelj groblja obvezan je:

1. upravljati grobljem pažnjom dobrog gospodara;
2. osigurati uređenje i održavanje groblja na način da se ne narušava pijetet prema umrlim osobama;
3. osigurati odgovarajući broj slobodnih grobnih mjesta za potrebe redovitog ukopa umrlih osoba na području Općine Žakanje;
4. osigurati opće polje za ukop nepoznatih osoba te dijelove groblja odnosno aleju za ukop i davanje na korištenje odgovarajućih grobnih mjesta hrvatskim ratnim vojnim invalidima i hrvatskim braniteljima sukladno posebnom propisu kojim se utvrđuju prava hrvatskih branitelja iz Domovinskog rata;
5. za svako groblje voditi grobni očevidnik čiji je sastavni dio položajni plan grobnih mjesta i grobnica, i registar umrlih osoba. Grobne očevidnike vodi Jedinstveni upravni odjel Općine Žakanje.
Članak 19.

Upravitelj groblja donosi Položajni plan grobnih mjesta koji sadrži: plan groblja, plan rasporeda grobnih mjesta s naznačenim brojevima grobnih mjesta i grafički prikaz rasporeda. 

Upravitelj groblja brine se o tome da se grobovi grade sukladno Položajnom planu sa svim tehničkim i sanitarnim uvjetima vodeći pri tome računa o zaštiti okoliša i krajobraznim i estetskim vrijednostima.
Članak 20.


Za izvođenje radova na grobnom mjestu potrebna je suglasnost upravitelja groblja.

Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su:

1. početak i završetak radova prijaviti upravitelju groblja

2. radove izvoditi samo u radne dane koje odredi upravitelj groblja

3. radove izvoditi na način da  postupaju sukladno odluci upravitelja groblja o ponašanju na groblju.

Članak 21.

Upravitelj groblja dužan je pravodobno poduzimati odgovarajuće mjere na proširenju i gradnji groblja kako bi se osigurala grobna mjesta.

Članak 22.

Upravitelj groblja donosi Odluku o ponašanju na groblju kojom propisuje pravila ponašanja za korisnike i posjetitelje groblja, a Odluka se objavljuje na službenim mrežnim stranicama upravitelja groblja i na  ulazima u groblja.
Građani su dužni pridržavati se pravila o ponašanju na groblju koja propisuje upravitelj groblja.
Članak 23.

Upravitelj groblja ne odgovora za štetu nastalu na grobnim mjestima koju prouzrokuju treće osobe ili nepoznate osobe.

X. PROSIPANJE KREMIRANIH POSMRTNIH OSTATAKA UMRLE OSOBE

Članak 24.

Na grobljima na području Općine Žakanje nije predviđeno posebno mjesto za prosipanje pepela kremiranih posmrtnih ostataka umrle osobe.
Pepel kremiranog pokojnika može se položiti isključivo u grobno mjesto ili grobnicu, sukladno odredbama ove Odluke i važećeg Zakona o grobljima.

Prosipanje pepela izvan navedenih mjesta na području groblja nije dopušteno.
XI. UVJETI I MJERILA ZA PLAĆANJE NAKNADE PRI DODJELI GROBNOG MJESTA I GODIŠNJE GROBNE NAKNADE

 Članak 25.

Za dodjelu grobnog mjesta na korištenje plaća se naknada za dodjelu grobnog mjesta na korištenje.

Naknada za dodjelu grobnog mjesta na korištenje određuje se ovisno o dimenzijama i prihod je proračuna Općine Žakanje, a osoba koja želi ishoditi zemljište za  grobno mjesto treba podnijeti zahtjev osobi koja upravlja grobljem.
Naknada za dodijeljeno grobno mjesto plaća se jednokratno u roku od 30 dana od dana donošenja rješenja o dodijeli grobnog mjesta na korištenje. Iznimno, korisnici slabijeg imovnog stanja mogu ovu naknadu isplatiti u najviše šest mjesečnih obroka.

Članak 26.

Za korištenje grobnog mjesta korisnik je u obvezi plaćati godišnju grobnu naknadu koja je prihod Općine Žakanje.

Godišnja grobna naknada plaća se na temelju uplatnice koju Uprava groblja dostavlja osobi koja je u grobni očevidnik upisana kao korisnik, osim ako korisnik ne dostavi Upravi groblja sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.
Godišnju grobnu naknadu plaćaju korisnici, odnosno njihovi nasljednici jednom godišnje do 30. rujna tekuće godine. 
Iznimno, godišnju grobnu naknadu moguće je platiti i unaprijed i to maksimalno za 10 godina. 

Obveza plaćanja grobne naknade nastaje danom dodjele grobnog mjesta, te ako je isto dodijeljeno do 30. rujna naknada se određuje u ukupnom godišnjem iznosu, a ako je dodjela izvršena nakon 1. listopada, obveza plaćanja naknade se određuje u razmjernom iznosu. 

U slučaju sukorisništva grobnog mjesta, uplatnica se dostavlja svakom od korisnika sukladno udjelu u pravu korištenja grobnog mjesta, osim ako se korisnici na temelju sporazuma s ovjerenim potpisom ne dogovore drugačije te isti dostave Upravi groblja.
Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju ( uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova).

U razdoblju od smrti korisnika do dostave pravomoćnog rješenja o nasljeđivanju, godišnju grobnu naknadu dužna je plaćati osoba koje se je skrbila o ukopu umrlog korisnika i podmirila trošak ukopa.
Članak 27.
Naknada za korištenje mrtvačnica na području Općine Žakanje plaća se jednokratno prije korištenja, u iznimnim slučajevima najkasnije u roku od osam dana od dana korištenja.
Članak 28.
Visinu naknade za korištenje grobnog mjesta, godišnje grobne naknade i naknade za korištenje mrtvačnica određuje Općinsko vijeće Općine Žakanje posebnom odlukom.
U postupku donošenja  odluke  iz stavka 1. ovog članka provodi se internetsko savjetovanje sa javnošću u  skladu s odredbama Zakona o pravu na pristup informacijama.
XI. UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA 

Članak 29.
Korisnik ne može korištenje grobnog mjesta ugovorom ustupiti trećim osobama bez prethodne suglasnosti upravitelja groblja. 
U slučaju ustupanja prava korištenja grobnog mjesta trećim osobama po ispunjenju uvjeta iz prethodnog stavka osoba koje je stekla pravo korištenja grobnog mjesta dužna je dostaviti upravitelju groblja ugovor o ustupanju ovjeren od strane javnog bilježnika (originalni primjerak) u roku od 30 dana od dana njegova sklapanja.

Korisnik se može odreći korištenja grobnog mjesta na temelju izjave o odricanju ovjerene od strane javnog bilježnika, koju dostavlja upravitelju groblja.

XII. PRAVILA ZA ODREĐIVANJE NAKNADE ZA STJECANJE OPREME I UREĐAJA NA GROBNOM MJESTU BEZ KORISNIKA

Članak 30.
Oprema i uređaji za napuštena grobna mjesta, koju prethodni korisnik nije preuzeo sukladno uvjetima propisanim Zakonom o grobljima, smatrat će se napuštenom imovinom s kojom će upravitelj groblja slobodno raspolagati. 
Visinu naknade opreme i uređaja na napuštenom grobnom mjestu odredit će ovlašteni procjenitelj, a ako se radi o opremi i uređajima koji nemaju tržišnu vrijednost, upravitelj će istu zbrinuti kao građevinski otpad. 

XIII. NADZOR

Članak 31.
Nadzor nad primjenom odredaba ove Odluke obavljaju upravitelj groblja i  komunalni redar.

U obavljanju nadzora iz stavka 1. ovoga članka, komunalni redar ovlašten je poduzeti radnje u skladu sa zakonom kojim se uređuje komunalno gospodarstvo, odlukom općinskog vijeća Općine Žakanje  kojom se propisuje komunalni red te ovom Odlukom.

XIV. PREKRŠAJNE ODREDBE
Članak 32.
Novčanom kaznom u iznosu od 70,00 eura kaznit će se za prekršaj fizička osoba:

· korisnik grobnog mjesta ako se ne pridržava odredbe članka 15. ove Odluke, 

· korisnik i posjetitelj groblja koji se ne pridržava odluke o ponašanju na groblju  sukladno  odredbi članka 22. ove Odluke,

· izvoditelj radova na groblju, ako se ne pridržava odredbe članka 20. ove Odluke. 

(2) Novčanom kaznom u iznosu od 200,00 eura kaznit će se pravna osoba odnosno fizička osoba obrtnik za prekršaj iz članka 20. ove Odluke.

(3) Novčanom kaznom u iznosu od 200,00 eura kaznit će se i odgovorna osoba u pravnoj osobi za prekršaj iz članka 20. ove Odluke.
XV. PRIJELAZNE I ZAVRŠNE ODREDBE

Članak 33.

Danom stupanja na snagu ove odluke prestaje važiti Odluka o načinu i uvjetima obavljanja komunalne djelatnosti održavanja groblja na području općine Žakanje („Službeni glasnik Općine Žakanje“ broj  04/10 i 09/17).
Postupci obračuna godišnje naknade za korištenje grobnog mjesta započeti po odredbama odluke iz prethodnog stavka, dovršit će se prema odredbama te odluke. 

Članak 34.

Ova Odluka stupa na snagu osmog dana od dana objave u „Službenom glasniku Općine Žakanje“.
PODPREDSJEDNICA

